Espergærde ligger i Nordsjælland ved Øresund og regnes i statistisk henseende som en bydel i Helsingørs byområde beliggende mellem 5 og 8 km syd for den tidligere købstads centrum. Espergærde ligger som en velafgrænset bydel mod nord afgrænset af Egebæksvang skov og Flynderupgård, mod vest af Rolighedsmoserne og Helsingørmotorvejen og mod syd af Krogerup gods jorder og Babyloneskoven. Espergærde hører til Region Hovedstaden.
Espergærde opstod som et fiskerleje ved Øresund givetvis i midten af 1500-tallet. I 1800-tallet blev Espergærdeområdet et yndet udflugtsmål for landliggere, og i de sidste årtier af århundredet opførtes landliggersteder langs kysten. Udviklingen fremmedes af dampskibsfart og især anlæggelsen af Kystbanen, og fra århundredeskiftet og frem opstod en lille stationsby. Omkring 1960 vedtoges en kommuneplan, der forudså hele området mellem Espergærde, Mørdrup og Tibberup inddraget til bebyggelse, hvilket skete i det følgende årti. Efter kommunalreformen i 1970 afdæmpedes Espergærdes videre byudvikling kraftigt.
Espergærde har et butikscenter omtrent midt i byen og et industriområde i byens vestlige udkant. Byen har to stationer, Espergærde Station på Kystbanen og Mørdrup Trinbræt på Nordbanen og betjenes af flere buslinjer. Byen har mange kulturelle tilbud i form af blandt andet et kulturhistorisk egnsmuseum, idrætsanlæg og rekreative områder. ("Læs mere..")
